role favorita. Do nej ich posúva aj tabuľkové postavenie.
KOŠICE. Po základnej časti skončia zverenci trénera Jána Hruščáka na druhom mieste a nič na tom nemôže zmeniť ani zajtrajšie víťazstvo či prehra. Tú si však ani jeden z hráčov nechce pripustiť. Košičania sa od domácej prehry s Prešovom vytiahli a päť zápasov v rade neprehrali. V ostatnom kole dosiahli hladké víťazstvo nad bratislavskými policajtmi, ktorým nasúkali štyridsať gólov. Ich zajtrajší súper prehral s nováčikom a postaral sa o malé prekvapenie. Týmto výsledkom už stratili možnosť v tabuľke skončiť na lepšom ako štvrtom mieste.
Prémie za základnú časť
Dobré výkony v ostatných kolách nenechali chladných ani predstaviteľov klubu, ktorí po domácej štyridsiatke, prvej v tejto sezóne, pridali hráčom na prémiách po základnej časti. "Prehra Hlohovca ma prekvapila, lebo som očakával, že sa ešte pobije o tretiu priečku tabuľky. Veľmi dobre hrali v domácom prostredí a solídne výkony podali proti nám aj Prešovu, ale prehrám nedokázali zabrániť. Zdá sa, že podmienky v klube majú dobré, čo badať aj na výkonoch a postarali sa o oživenie súťaže. Predpokladám, že sa pokúsia stratu bodov doma vynahradiť, ale naším cieľom je ukončiť základnú časť víťazstvom. Prenasledujú nás zranenia, pričom Hičo po poslednom stretnutí má problémy s kolenom a celkom nie je fit ani Bokol," hovorí J. Hruščák.
Po rokoch posila z vonku
Aj keď Košičania majú široký káder a veľmi dobrý starší dorast, predsa len chýba väčšia kvalita na poste spojok. Aj preto sa vedenie klubu rozhodlo po dlhých rokoch angažovať zahraničného hráča. Už niekoľko dní s družstvom trénuje 24-ročný Srb Marko Krstič. "Ukazuje sa celkom dobre a radi by sme mu v najbližšom stretnutí dali príležitosť. Skúšali sme s ním viaceré herné situácie, ale pravdepodobne budeme využívať jeho služby v obrane. Pred príchodom k nám hrával v domácej lige a slovinskej lige. Je to mladý hráč a neočakávame, že bude rozhodovať zápasy. Naše spojky sú v dobrej forme, sú zohratejšie a nebude sa ľahko medzi ne dostať. Čas ukáže, či zapadne do mančaftu. Pred nami je prestávka a môžeme viac popracovať na jeho včlenení. Je to urastený hráč, ktorý to vie aj v útoku, ale ak zajtra nastúpi, tak skôr v obrane, aby si mohli naše spojky trocha oddýchnuť," prezradil J. Hruščák. Legionár v košickom drese je prekvapením, veď klub už niekoľko rokov drží líniu vlastných odchovancov. Za posledné roky skôr z tohto klubu hráči odchádzali, ako prichádzali. "Vychádzali sme z toho, že máme úzky káder a na poste spojok potrebujeme zvýšiť konkurenciu. Zo šiestich spojok sú štyri kvalitné a potrebujeme ich aj prestriedať. Obávame sa aj ďalších zranení, aby sme nedohrávali iba s tromi či štyrmi spojkami, veď sezóna je pred nami. Končí sa až v máji a dovtedy nás čaká ešte veľa stretnutí. Verím, že príchod legionára pomôže mančaftu v ďalších dueloch," dodal J. Hruščák. Vedenie klubu sa s mladým hráčom dohodlo na zmluve do konca sezóny, ktorá sa časom môže zmeniť.
Najdôležitejšie správy z východu Slovenska čítajte na Korzar.sme.sk.